b'\n_START_ARTICLE_\nAnti\xc8\x9big\xc4\x83nism\n_START_SECTION_\nDiscriminarea rom\xc4\x83 \xc3\xaen Evul Mediu\n_START_PARAGRAPH_\nLa \xc3\xaenceputul secolului al XIII-lea se men\xc8\x9bioneaz\xc4\x83 \xc3\xaen registrele Imperiului Bizantin prezen\xc8\x9ba unor a\xc8\x99a-numi\xc8\x9bi Ats\xc3\xadnganoi care sunt descri\xc8\x99i ca fiind un popor de vr\xc4\x83jitori care fac farmece inspira\xc8\x9bi de diavol \xc8\x99i care pretind c\xc4\x83 ghicesc viitorul._NEWLINE_\xc3\x8en secolul al XVI-lea, romii se r\xc4\x83sp\xc3\xa2ndiser\xc4\x83 deja pe \xc3\xaentregul continent european \xc8\x99i pentru a-\xc8\x99i duce traiul munceau ca \xc8\x99i confec\xc8\x9bioneri de c\xc4\x83ld\xc4\x83ri, muzican\xc8\x9bi sau ca osta\xc8\x99i._NEWLINE_\xc3\x8en Slovacia \xc8\x99i vestul Ungariei \xc8\x99i al Croa\xc8\x9biei se emiseser\xc4\x83 ordine \xc3\xaempotriva romilor care erau considera\xc8\x9bi spioni ai turcilor. Prima lege \xc3\xaempotriva romilor a fost promulgat\xc4\x83 \xc3\xaen Moravia \xc3\xaen 1538 \xc8\x99i trei ani mai t\xc3\xa2rziu \xc3\xaemp\xc4\x83ratul Ferdinand I a poruncit ca to\xc8\x9bi romii din regatele sale s\xc4\x83 fie expulza\xc8\x9bi dup\xc4\x83 un incident produs la Praga. \xc3\x8en 1548, o lege a localit\xc4\x83\xc8\x9bii germane Augsburg zicea c\xc4\x83: cine va voi s\xc4\x83 omoare un \xc8\x9bigan nu va fi \xc3\xaenvinuit de ucidere. \xc3\x8en 1556 legea a devenit mai sever\xc4\x83 acuz\xc3\xa2nd totu\xc8\x99i pe cei care \xc3\xaeneac\xc4\x83 sau sufoc\xc4\x83 femei \xc8\x99i copii de etnie rom\xc4\x83._NEWLINE_\xc3\x8en Anglia, \xc3\xaen anul 1530 se interzicea intrarea romilor \xc3\xaen \xc8\x9bar\xc4\x83 \xc8\x99i se poruncea celor deja intra\xc8\x9bi s\xc4\x83 p\xc4\x83r\xc4\x83seasc\xc4\x83 teritoriul englez \xc3\xaen termen de 15 zile. Cei care nu se supuneau poruncii erau \xc3\xaentemni\xc8\x9ba\xc8\x9bi, deporta\xc8\x9bi \xc8\x99i li se confiscau bunurile \xc8\x99i propriet\xc4\x83\xc8\x9bile. Ordinul a fost reformulat \xc3\xaen 1554; noua versiune permitea romilor care renun\xc8\x9bau la resping\xc4\x83toarele, deviantele \xc8\x99i nelegiuitele forme de via\xc8\x9b\xc4\x83 \xc8\x99i tov\xc4\x83r\xc4\x83\xc8\x99ii \xc8\x99i renun\xc8\x9bau la nomadism s\xc4\x83 tr\xc4\x83iasc\xc4\x83 \xc3\xaen Anglia, iar nerespectarea acestor men\xc8\x9biuni ducea la execu\xc8\x9bie.\n_START_SECTION_\nAnti\xc8\x9big\xc4\x83nismul \xc3\xaen secolul al XVIII-lea\n_START_PARAGRAPH_\n\xc3\x8en 1710, \xc3\xaemp\xc4\x83ratul Iosif I a emis un ordin prin care a poruncit ca to\xc8\x9bi b\xc4\x83rba\xc8\x9bii adul\xc8\x9bi s\xc4\x83 fie sp\xc3\xa2nzura\xc8\x9bi, iar femeile \xc8\x99i copiii s\xc4\x83 fie lovi\xc8\x9bi \xc8\x99i expulza\xc8\x9bi pentru totdeauna. \xc3\x8en Moravia li se t\xc4\x83ia urechea st\xc3\xa2ng\xc4\x83, iar \xc3\xaen Boemia cea dreapt\xc4\x83. \xc3\x8en Austria erau \xc3\xaensemna\xc8\x9bi pe spate cu un fier \xc3\xaencins c\xc3\xa2nd erau aresta\xc8\x9bi. La un eventual al doilea arest, ace\xc8\x99tia puteau fi identifica\xc8\x9bi ca recidivi\xc8\x99ti cresc\xc3\xa2ndu-le astfel pedeapsa. Persoanele care nu conlucrau cu poli\xc8\x9bia \xc3\xaen prinderea romilor sau care \xc3\xaei ajutau pe ace\xc8\x99tia s\xc4\x83 se ascund\xc4\x83 erau pedepsi\xc8\x9bi de lege._NEWLINE_Chiar dac\xc4\x83 marea majoritate a romilor p\xc4\x83r\xc4\x83siser\xc4\x83 imperiul s-au produs \xc8\x99i unele masacre. \xc3\x8en 1721 \xc3\xaemp\xc4\x83ratul Carol al VI-lea a \xc3\xaen\xc4\x83sprit legea incluz\xc3\xa2nd executarea femeilor adulte de etnie rom\xc4\x83, \xc3\xaendep\xc4\x83rtarea minorilor din familiile rome \xc8\x99i institu\xc8\x9bionalizarea acestora \xc3\xaen centre de reeducare. \xc3\x8en 1774 \xc3\xaemp\xc4\x83r\xc4\x83teasa Maria Tereza a emis un ordin care interzicea c\xc4\x83s\xc4\x83toriile cu romi. O femeie de etnie rom\xc4\x83, pentru a se c\xc4\x83s\xc4\x83tori cu cineva din afara etniei, trebuia s\xc4\x83 prezinte dovezi prin s\xc4\x83 demonstreze c\xc4\x83 are un loc de munc\xc4\x83 stabil \xc8\x99i c\xc4\x83 provine dintr-o familie care \xc3\xaemp\xc4\x83rt\xc4\x83\xc8\x99ea valorile bisericii catolice, iar un b\xc4\x83rbat de etnie rom\xc4\x83 trebuia s\xc4\x83 dovedeasc\xc4\x83 c\xc4\x83 poate \xc3\xaentre\xc8\x9bine o femeie \xc8\x99i copii. Copiii mai mari de 5 ani trebuiau s\xc4\x83 fie \xc3\xaendep\xc4\x83rta\xc8\x9bi din famiile rome \xc8\x99i educa\xc8\x9bi de cet\xc4\x83\xc8\x9beni din afara etniei._NEWLINE_\xc3\x8en Principatele Rom\xc3\xa2ne, mo\xc8\x99ierii \xc8\x99i m\xc4\x83n\xc4\x83stirile ortodoxe \xc8\x9bineau romi \xc3\xaen sclavie. \xc3\x8en anul 1837, divanul \xc8\x9a\xc4\x83rii Rom\xc3\xa2nesti a dezrobit romii care apar\xc8\x9bineau statului, coloniz\xc3\xa2ndu-i \xc3\xaen satele boiere\xc8\x99ti. Romii au primit p\xc4\x83m\xc3\xa2nturi arabile \xc8\x99i au fost trata\xc8\x9bi ca \xc8\x9b\xc4\x83rani liberi. C\xc3\xa2tiva ani mai t\xc3\xa2rziu, \xc3\xaen Moldova, domnitorul Sturza a urmat exemplul domnitorului Ghica din \xc8\x9aara Rom\xc3\xa2neasca \xc8\x99i \xc3\xaen 1844 a prezentat Adun\xc4\x83rii Ob\xc8\x99testi un proiect de abolire pentru romii clerului \xc8\x99i pentru cei care practicau meserii \xc3\xaen ora\xc8\x99e. Proiectul a fost votat \xc8\x99i, la scurt timp dup\xc4\x83 aceea, prin\xc8\x9bul Bibescu a dezrobit romii care le apar\xc8\x9bineau boierilor. \xc3\x8en 1848, revolutia din \xc8\x9aara Rom\xc3\xa2neasc\xc4\x83 a ob\xc8\x9binut abolirea total\xc4\x83 a sclaviei, \xc3\xaens\xc4\x83 aceasta a fost reinstaurat\xc4\x83 \xc3\xaen cur\xc3\xa2nd, dup\xc4\x83 ce ru\xc8\x99ii \xc8\x99i turcii au p\xc4\x83truns \xc3\xaen \xc8\x9a\xc4\x83rile Rom\xc3\xa2ne._NEWLINE_\xc3\x8en urma unor ample revolte, robia romilor a fost abolit\xc4\x83 definitiv la 22 decembrie 1855 \xc3\xaen Moldova \xc8\x99i la 20 februarie 1856 \xc8\x9aara Rom\xc3\xa2neasc\xc4\x83.\n_START_SECTION_\nPoraimos\n_START_PARAGRAPH_\nPoraimos este genocidul nazist \xc3\xaempotriva romilor \xc3\xaen timpul celui de-al Doilea R\xc4\x83zboi Mondial, \xc3\xaen timpul holocaustului. Din cauza faptului c\xc4\x83 romii au fost mult mai slab organiza\xc8\x9bi comunitar \xc3\xaen compara\xc8\x9bie cu comunit\xc4\x83\xc8\x9bile evreie\xc8\x99ti, este mai greu de stabilit num\xc4\x83rul victimelor de origine rom\xc4\x83, dar Institutul de Cercet\xc4\x83ri ale Holocaustului afirm\xc4\x83 c\xc4\x83 num\xc4\x83rul asasinatelor \xc3\xaempotriva romilor \xc3\xaentre anii 1939 \xc8\x99i 1945 a fost \xc3\xaentre 500.000 \xc8\x99i 1.500.000. \xc3\x8en urma studiilor etnice, profesorul Ward Churchill a afirmat c\xc4\x83 num\xc4\x83rul victimelor rome l-a dep\xc4\x83\xc8\x99it propor\xc8\x9bional pe cel al evreilor, dar c\xc4\x83 tragedia acestora a fost marginalizat\xc4\x83 \xc8\x99i ignorat\xc4\x83 de societate \xc8\x99i de c\xc4\x83tre cercet\xc4\x83tori. Exterminarea romilor din Boemia \xc8\x99i Moravia a fost at\xc3\xa2t de crunt\xc4\x83 \xc3\xaenc\xc3\xa2t, ast\xc4\x83zi, limba rom\xc4\x83 boem\xc4\x83 a devenit limb\xc4\x83 moart\xc4\x83.\n_START_SECTION_\nAnti\xc8\x9big\xc4\x83nismul modern\n_START_PARAGRAPH_\nDiscriminarea romilor a continuat \xc8\x99i dup\xc4\x83 cel de-al Doilea R\xc4\x83zboi Mondial \xc8\x99i continu\xc4\x83 \xc8\x99i \xc3\xaen prezent, cu prec\xc4\x83dere \xc3\xaen \xc8\x9b\xc4\x83rile din estul Europei precum Rom\xc3\xa2nia, Bulgaria, Slovacia, Serbia, Ungaria, Slovenia, dar \xc8\x99i \xc3\xaen \xc8\x9b\xc4\x83ri precum Italia, Spania sau Fran\xc8\x9ba. Adesea, romii tr\xc4\x83iesc \xc3\xaen cartiere m\xc4\x83rgina\xc8\x99e sau \xc3\xaen comunit\xc4\x83\xc8\x9bi izolate de restul popula\xc8\x9biei, uneori \xc3\xaen ghetouri sau tabere ilegale \xc8\x99i sunt supu\xc8\x99i discrimin\xc4\x83rii sociale la locul de munc\xc4\x83 \xc8\x99i \xc3\xaen \xc8\x99coli, fiind \xc8\x9binte u\xc8\x99oare ale abuzurilor organelor de poli\xc8\x9bie \xc8\x99i a violen\xc8\x9bei motivate de etnie. Romii sunt frecvent folosi\xc8\x9bi \xc3\xaen discursurile politice de majoritatea partidelor de dreapta pentru a justifica atitudini \xc8\x99i ac\xc8\x9biuni xeonofobe \xc8\x99i rasiste \xc8\x99i pentru a-\xc8\x99i \xc3\xaent\xc4\x83ri pozi\xc8\x9biile electorale. \xc3\x8en unele cazuri, astfel de discursuri au fost urmate de acte de violen\xc8\x9b\xc4\x83._NEWLINE_Zeci de mii de romi sunt evacua\xc8\x9bi for\xc8\x9bat din casele lor \xc3\xaen fiecare an, mul\xc8\x9bi fiind nevoi\xc8\x9bi s\xc4\x83 tr\xc4\x83iasc\xc4\x83 mai apoi \xc3\xaen tabere ilegale, f\xc4\x83r\xc4\x83 c\xc4\x83ldur\xc4\x83 \xc8\x99i ap\xc4\x83 cald\xc4\x83, unde uneori sunt ataca\xc8\x9bi._NEWLINE_\xc3\x8entr-un raport din 2012 Amnesty International dezv\xc4\x83luia o serie de cifre profund \xc3\xaengrijor\xc4\x83toare. \xc3\x8en Irlanda, expectan\xc8\x9ba de via\xc8\x9b\xc4\x83 a nomazilor de sex masculin era cu 15 ani mai mic\xc4\x83 dec\xc3\xa2t media na\xc8\x9bional\xc4\x83. \xc3\x8en Moldova, 59% din romi tr\xc4\x83iau \xc3\xaen s\xc4\x83r\xc4\x83cie absolut\xc4\x83, iar \xc3\xaen Slovacia dou\xc4\x83 treimi din copiii romi se aflau \xc3\xaen grija statului. \xc3\x8en ciuda deciziei Cur\xc8\x9bii Europene a Drepturilor Omului, conform c\xc4\x83reia copiii romi nu ar trebui educa\xc8\x9bi separat de popula\xc8\x9biile majoritare sau \xc3\xaen \xc8\x99coli pentru copiii cu nevoi speciale, aceasta continua s\xc4\x83 fie realitatea \xc3\xaen multe \xc8\x9b\xc4\x83ri, precum Ungaria, Republica Ceh\xc4\x83, Slovacia sau Rom\xc3\xa2nia. \xc3\x8en unele cazuri, autorit\xc4\x83\xc8\x9bile europene au mustrat \xc8\x9b\xc4\x83ri membre pentru segregarea for\xc8\x9bat\xc4\x83 a acestora._NEWLINE_\xc3\x8en Cehia, conform unui sondaj de opinie, 90% dintre locuitori nu \xc3\xae\xc8\x99i doresc ca vecini o familie de romi, consider\xc3\xa2ndu-i ho\xc8\x9bi \xc8\x99i parazi\xc8\x9bi sociali. De asemenea, majoritatea cuplurilor in Cehia prefer\xc4\x83 s\xc4\x83 adopte copii nou-n\xc4\x83scu\xc8\x9bi albi, indic\xc3\xa2nd prejudecat\xc4\x83 \xc3\xaen privin\xc8\x9ba copiilor de etnie rom\xc4\x83._NEWLINE_Din 2006, mul\xc8\x9bi dintre romii care tr\xc4\x83iau \xc3\xaen Kosovo s-au reg\xc4\x83sit \xc3\xaen taberele de refugia\xc8\x9bi din Serbia \xc8\x99i Muntenegru. Cei care au r\xc4\x83mas sufer\xc4\x83 discrimin\xc4\x83ri din partea albanezilor kosovari \xc8\x99i sunt considera\xc8\x9bi colaboratori ai autorit\xc4\x83\xc8\x9bilor s\xc3\xa2rbe. \xc3\x8en 2007, trei femei din Slovacia au primit indemniza\xc8\x9bii de la un spital care le-a sterilizat f\xc4\x83r\xc4\x83 consim\xc8\x9b\xc4\x83m\xc3\xa2ntul lor pe c\xc3\xa2nd erau \xc3\xaenc\xc4\x83 minore. Chiar dac\xc4\x83 steriliz\xc4\x83rile fuseser\xc4\x83 efectuate \xc3\xaentre anii 1999 \xc8\x99i 2002, pl\xc3\xa2ngerile femeilor afectate nu fuseser\xc4\x83 acceptate de tribunale dec\xc3\xa2t dup\xc4\x83 mul\xc8\x9bi ani._NEWLINE_\xc3\x8en luna iulie 2008, un tribunal din Italia a declarat c\xc4\x83 anti\xc8\x9big\xc4\x83nismul este o practic\xc4\x83 acceptabil\xc4\x83 \xc3\xaen locurile unde romii fur\xc4\x83. Prin aceast\xc4\x83 hot\xc4\x83r\xc3\xa2re, judec\xc4\x83torii au sprijinit cererile acuzatorilor care au cerut expulzarea romilor din Verona \xc3\xaen 2001. \xc3\x8en Italia au existat nenum\xc4\x83rate declara\xc8\x9bii discriminatorii etniei rome venite chiar de la persoane importante ale politicii italiene precum prim-ministrul Silvio Berlusconi sau ministrul afacerilor interne Roberto Maroni. Aceste acte au fost denun\xc8\x9bate de Parlamentul European, care le-a considerat discriminatorii \xc3\xaempotriva romilor \xc8\x99i a cerut Italiei s\xc4\x83 renun\xc8\x9be la aceste propuneri._NEWLINE_Thomas Hammarberg, comisar european \xc3\xaens\xc4\x83rcinat cu drepturile omului a declarat \xc3\xaen august 2008 c\xc4\x83 sensibilitatea \xc8\x99i retorica actual\xc4\x83 \xc3\xaempotriva romilor este foarte asem\xc4\x83n\xc4\x83toare cu cea folosit\xc4\x83 de nazi\xc8\x99ti \xc8\x99i fasci\xc8\x99ti \xc3\xaenainte de \xc3\xaenceperea masacrelor \xc8\x99i uciderilor \xc3\xaen mas\xc4\x83 din anii 1930-1940. Din nou se afirm\xc4\x83 c\xc4\x83 romii sunt o amenin\xc8\x9bare pentru siguran\xc8\x9ba \xc8\x99i s\xc4\x83n\xc4\x83tatea public\xc4\x83. Nu se face distinc\xc8\x9bie \xc3\xaentre criminali \xc8\x99i restul popula\xc8\x9biei rome. Este o atitudine ru\xc8\x99inoas\xc4\x83 \xc8\x99i primejdioas\xc4\x83._NEWLINE_\xc3\x8en august 2010, guvernul francez condus de Nicolas Sarkozy a ordonat desfiin\xc8\x9barea tuturor taberelor ilegale din Fran\xc8\x9ba care erau alc\xc4\x83tuite \xc3\xaen majoritate din rom\xc3\xa2ni de etnie rom\xc3\xa2, iar locuitorii acestor tabere au fost repatria\xc8\x9bi primind un ajutor b\xc4\x83nesc de 300 euro pentru adul\xc8\x9bi \xc8\x99i 100 de euro pentru copii. Aceste m\xc4\x83suri au dus la aspre critici din partea Comisariatului de Justi\xc8\x9bie al Europei reprezentat de Viviane Reding, Jos\xc3\xa9 Manuel Dur\xc3\xa3o Barroso, pre\xc8\x99edintele Comisiei Europene, \xc8\x99i Angelei Merkel, cancelarul german.\n_START_SECTION_\n\xc3\x8en filme\n_START_PARAGRAPH_\nCentrul European pentru Cercetarea Anti\xc8\x9big\xc4\x83nismului (institu\xc8\x9bie localizat\xc4\x83 in Hamburg, Germania \xc8\x99i fondat\xc4\x83 cu scopul investig\xc4\x83rii anti\xc8\x9big\xc4\x83nismului utiliz\xc3\xa2nd mijloace de analiz\xc4\x83 \xc8\x99tiin\xc8\x9bific\xc4\x83), a depus oficial o serie de pl\xc3\xa2ngeri penale \xc3\xaempotriva actorului Sacha Baron Cohen care l-a interpretat pe Borat Sagdiiev \xc3\xaentr-un film de documentar fictiv, distribuitorul filmului in Germania, studiolului de produc\xc8\x9bie 20th Century Fox, \xc8\x99i canalelor media care au distribuit materialele promo\xc8\x9bionale pentru film, argument\xc3\xa2nd c\xc4\x83 filmul incit\xc4\x83 la violen\xc8\x9b\xc4\x83 (printre altele, personajul face referin\xc8\x9b\xc4\x83 \xc3\xaen film la accidentarea inten\xc8\x9bionat\xc4\x83 romilor cu autoturismul) \xc8\x99i ostilitate \xc3\xaempotriva romilor \xc8\x99i la \xc3\xaenc\xc4\x83lcarea legilor germane cu privire la discriminare. O parte din ac\xc8\x9biunea din film se petrece \xc3\xaen c\xc4\x83tunul cazac Borat, care este \xc3\xaen realitate localitatea Glod, un sat cu poula\xc8\x9bie majoritar\xc4\x83 de romi din Rom\xc3\xa2nia._NEWLINE_Filmul Aferim!, regizat de Radu Jude, este considerat un prim \xc8\x99i important pas c\xc4\x83tre re\xc2\xadcunoa\xc8\x99terea problemelor legate de rasism \xc8\x99i anti\xc8\x9big\xc4\x83nism \xc3\xaen Rom\xc3\xa2nia, ca societate multientnic\xc4\x83. Povestea urm\xc4\x83re\xc8\x99te un zapciu din Va\xc2\xadla\xc2\xadhia secolului XIX pornit \xc3\xaen c\xc4\x83utarea, capturarea \xc8\x99i returnarea c\xc4\x83tre st\xc4\x83p\xc3\xa2n a unui \xc8\x9bigan sclav fugit de pe mo\xc8\x99ie.\n_START_SECTION_\n\xc3\x8en publicistic\xc4\x83 \xc8\x99i c\xc4\x83r\xc8\x9bi\n_START_PARAGRAPH_\n\xc3\x8en cartea Tintin, \xc3\xaen capitolul Bijuteriile lui Castafiore, se critic\xc4\x83 anti\xc8\x9big\xc4\x83nismul, romii care se instaleaz\xc4\x83 pe proprietatea c\xc4\x83pitanului Haddock fiind pe nedrept \xc3\xaenvinui\xc8\x9bi de furtul smaraldului Bianc\xc4\x83i Costafiore.\n_START_SECTION_\n\xc3\x8en cultura popular\xc4\x83 rom\xc3\xa2neasc\xc4\x83\n_START_PARAGRAPH_\n\xc3\x8en folclorul rom\xc3\xa2nesc sintagme precum "te \xc3\xaeneci ca \xc8\x9biganul la mal", "\xc8\x9biganu-i tot \xc8\x9bigan", "s-a deprins ca \xc8\x9biganul cu sc\xc3\xa2nteia","dac\xc4\x83 nu stai cuminte, vine \xc8\x9biganul \xc8\x99i te fur\xc4\x83" \xc8\x99i altele care portretizeaz\xc4\x83 aproape invariabil romii \xc3\xaentr-o lumin\xc4\x83 negativ\xc4\x83 sau comport\xc4\x83 un sens peiorativ sunt frecvent \xc3\xaent\xc3\xa2lnite.\n_START_SECTION_\nAnti\xc8\x9big\xc4\x83nismul \xc3\xaen Rom\xc3\xa2nia\n_START_PARAGRAPH_\nRom\xc3\xa2nia g\xc4\x83zduie\xc8\x99te actualmente cea mai numeroas\xc4\x83 popula\xc8\x9bie de romi din Europa \xc8\x99i este a doua \xc8\x9bar\xc4\x83 din lume \xc3\xaen acest sens, dup\xc4\x83 Turcia. Se estimeaz\xc4\x83 ca tr\xc4\x83iesc \xc3\xaen jur de dou\xc4\x83 milioane de romi \xc3\xaen Rom\xc3\xa2nia, \xc3\xaens\xc4\x83 datele statistice reale sunt dificil de ob\xc8\x9binut, un procent semnificativ din popula\xc8\x9bie refuz\xc3\xa2nd s\xc4\x83 \xc3\xae\xc8\x99i declare apartenen\xc8\x9ba entic\xc4\x83 la ultimul recens\xc4\x83m\xc3\xa2nt, efectuat \xc3\xaen 2011. Motivele pentru care romii nu-\xc8\x99i declar\xc4\x83 etnia sunt at\xc3\xa2t pe fond istoric (teama b\xc4\x83tr\xc3\xa2nilor de deportare \xc8\x99i epurare etnic\xc4\x83), dar \xc8\x99i actuale, ca rezultat direct al discrimin\xc4\x83rii etnice: dificultatea sau imposibilitatea ob\xc8\x9binerii unui loc de munc\xc4\x83, lipsa accesului la educa\xc8\x9bie \xc8\x99i servicii medicale, necunoa\xc8\x99terea drepturilor dar \xc8\x99i eticheta profund negativ\xc4\x83 ata\xc8\x99at\xc4\x83 de popula\xc8\x9bia majoritar\xc4\x83 acestei minorit\xc4\x83\xc8\x9bi, aliment\xc3\xa2nd sentimentul de ru\xc8\x99ine \xc8\x99i neadecvare. O problem\xc4\x83 rezultat\xc4\x83 din nedeclararea apartene\xc8\x9bei la un anumit grup etnic este subestimarea reprezentativit\xc4\x83\xc8\x9bii grupului \xc3\xaen raport cu popula\xc8\x9bia majoritar\xc4\x83._NEWLINE_Comunitatea rom\xc4\x83 din Rom\xc3\xa2nia continu\xc4\x83 s\xc4\x83 fie vizat\xc4\x83 de acte severe de discriminare \xc8\x99i s\xc4\x83 sufere o atitudine ostil\xc4\x83 din partea popula\xc8\x9biei majoritare._NEWLINE_\xc3\x8entr-un studiu realizat de Centrul de Sociologie Urban\xc4\x83 \xc8\x99i Regional\xc4\x83 (CURS) \xc3\xaen 1997 \xc3\xaen Rom\xc3\xa2nia, 67% dintre persoanele participante au manifestat deschis o atitudine anti-romi, \xc3\xaen timp ce 27% \xc8\x99i-au exprimat lipsa oric\xc4\x83rui interes \xc3\xaen ceea ce prive\xc8\x99te minoritatea rom\xc4\x83, iar \xc3\xaentr-un sondaj na\xc8\x9bional realizat \xc3\xaen 2009 de Consiliul Na\xc8\x9bional pentru Combaterea Discrimin\xc4\x83rii, 72% dintre rom\xc3\xa2ni cred c\xc4\x83 romii \xc3\xaencalc\xc4\x83 legile, 48% au spus c\xc4\x83 reprezint\xc4\x83 o ru\xc8\x99ine pentru Rom\xc3\xa2nia, 45% c\xc4\x83 le este fric\xc4\x83 de ei c\xc3\xa2nd \xc3\xaei v\xc4\x83d pe strad\xc4\x83, iar 20% cred c\xc4\x83 ar trebui s\xc4\x83 le fie interzis accesul \xc3\xaen anumite magazine \xc8\x99i localuri.\n_START_SECTION_\nAnti\xc8\x9big\xc4\x83nism institu\xc8\x9bionalizat\n_START_PARAGRAPH_\nO serie de schimb\xc4\x83ri majore privind tipurile de abuz sav\xc3\xa2r\xc8\x99ite \xc3\xaempotriva romilor au fost semnalate \xc3\xaen urma investiga\xc8\x9biilor efectuate de Centrul European al drepturilor romilor \xc3\xaen 1996, precum \xc3\xaenlocuirea violen\xc8\x9bei comunitare cu anti\xc8\x9big\xc4\x83nismul institu\xc8\x9bionalizat - au existat razii organizate de poli\xc8\x9bie \xc3\xaen comunit\xc4\x83\xc8\x9bile de romi._NEWLINE_\xc3\x8en ultimele dou\xc4\x83 decenii, unele autorit\xc4\x83\xc8\x9bi publice locale au efectuat evacu\xc4\x83ri for\xc8\x9bate ale familiilor de romi \xc3\xaen mijlocul iernii, adesea cu mul\xc8\x9bi copii, f\xc4\x83r\xc4\x83 furnizarea unor alternative de ad\xc4\x83post pentru ace\xc8\x99tia, \xc3\xaen ciuda reglement\xc4\x83rilor interna\xc8\x9bionale care interzic acest gen de ac\xc8\x9biuni, \xc3\xaenc\xc4\x83lc\xc3\xa2nd astfel drepturile copilului \xc8\x99i drepturile omului._NEWLINE_Curtea European\xc4\x83 a Drepturilor Omului a sanc\xc8\x9bionat Rom\xc3\xa2nia \xc3\xaen dou\xc4\x83 r\xc3\xa2nduri pentru \xc3\xaenc\xc4\x83lcarea articolului 14._NEWLINE_\xc3\x8en 2014, mass-media din Suedia a atras aten\xc8\x9bia Comisiei Europene c\xc4\x83 Rom\xc3\xa2nia nu utilizeaz\xc4\x83 fondurile puse la dispozi\xc8\x9bie pentru eforturile de integrare a romilor. \xc3\x8en acest scop, statul suedez s-a oferit s\xc4\x83 trimit\xc4\x83 o echip\xc4\x83 la Bucure\xc8\x99ti pentru supervizarea utiliz\xc4\x83rii adecvate a acestor fonduri, \xc3\xaens\xc4\x83 statul rom\xc3\xa2n a refuzat oferta.'